מקורות למסכת פסחים – דף 63

(1) גמרא עד ריש דף טז. "לאוכלין טמאין לכלים טהורין", רש"י, [תוס' ד"ה הכא, ד"ה ולד טומאה מדרבנן "הקשה ר"י ...", ד"ה מדברי]

גמרא ריש דף כ: "רב חסדא רמי פיסחא אפיסחא ... בכלי מאוס רמי ליה", רש"י, [תוד"ה מי], [תוס' הרא"ש ד"ה לא נחלקו]

רמב"ם שאר אבות הטומאה ז:א, יד:ז

רמב"ם פירוש המשנה א:ז (דף יד.), רמב"ם חמץ ומצה ג:ד, מ"מ כ"מ ולח"מ שם

איך ניתן לתרץ את קושיית הכסף-משנה על הרמב"ם?

[עיין ספר קובץ, אור שמח, מעשה רוקח, ומרכבת המשנה על הרמב"ם, פני יהושע יח. ד"ה אמר רבה בר בר חנה]

(2) בענין שמא יבוא אליהו – מלא הרועים (נדפס בש"ס וילנא) כ: ד"ה רב חסדא

(3) בענין "התם גרמא בעלמא הכא בידים":

פני יהושע טו. ד"ה מי דמי, קובץ שעורים שם אות סח, מרומי שדה כ: ד"ה אבל היאך

[רמב"ם תרומות יב:ד]

[גמרא זבחים לג: "דאיתמר ... בתרומה כתיב", תוס' שם סוד"ה לענין "הכי גרסינן ...", תוס' מכות יד: ד"ה ההוא, מאירי שבת צא: ד"ה קצת מפרשים כתבו שהאוכלין]

[וע"ע שו"ת שרידי אש ח"ב סי' פח]

[(4) בענין טומאה דרבנן – תוס' יד: ד"ה התם, תוס' רי"ד שם ד"ה מי דמי, ועי' באריכות בספר לקח טוב סי' יג; תוס' ותוס' שאנץ טו. ד"ה ולד טומאה דאורייתא, תוס' טו: ד"ה ונשרפת, גליוני הש"ס על תוס' שם]

פני יהושע מסכת פסחים דף טו עמוד א

בגמרא מי דמי התם גרמא בעלמא והכא בידים. ויש לדקדק דאכתי מה חילוק יש בין גרמא ובין בידים דממה נפשך מאי קסבר רבי יהושע אי ס"ל יש אם למקרא דשתי תרומות במשמע אם כן הרי מוזהר מדאורייתא לשמור אפילו תרומה תלויה אם כן אמאי יניחנה במקום התורפה ויגלנה הא שימור מעליא בעי וכ"ש שלא יגרום טומאה בכוונה, ואי ס"ל יש אם למסורת א"כ אפילו בידים מותר דמהיכא תיתי לאיסור. וכ"ש למאי דמסיק התם דבקרא פליגי ודכו"ע יש אם למסורת אלא דר"י דריש מדכתיב לך הראוי לך שמור ושאינו ראוי לך לא תשמור אם כן ממילא משמע דמותר לטמאות תלויה אפילו בידים כיון שאינו ראוי לך למאי דלא ס"ל לרבי יהושע הך טעמא דשמא יבא אליהו ויטהרנה. והנראה לענ"ד בזה דהשתא דקאמר מי דמי בעי למימר דנהי דמדאורייתא שרי לטמאות תלויה בידים אפ"ה אסור מיהו מדרבנן לטמאותו בידים אף על גב דאינו ראוי לו אלא דוקא היכא דאיכא פסידא וכדמשמע להדיא מאידך מתניתין דבסמוך דלא שרי רבי יהושע להציל בטומאה אלא משום פסידא דחולין אלמא דמדרבנן איירי דאם מדאוריתא לא שייך להתיר משום פסידא וכ"ש למאי דבעי למימר לקמן דאפילו משום פסידא דעצים שייך להתיר. וה"נ משמע בסוגיא דבכורות דלמאי דבעי למימר מעיקרא היינו משום איסור דרבנן עי"ש בפירש"י ותוספות.

קובץ שעורים פסחים אות סח

סח) [דף טו ע"א] התם גרמא בעלמא הכא בידים. היינו דכיון דהולך לאיבוד תו ליכא חיובא דמשמרת אבל לטמאות בידים איכא איסור אחר למ"ש תוס' זבחים ל"ג דלוקין מבכל קודש לא תגע, ואפילו לדעת תוס' במכות י"ד דאין לוקין, מ"מ מבואר בגמ' יבמות ע"ה נגיעה כאכילה האסור לאכול אסור ליגע והוא מדאורייתא, אבל לקמן בסוגיין להפסד מרובה חששו וא"כ ע"כ אינו אלא מדרבנן, וכן מדקאמר שם שאני התם דאית להו טומאה דרבנן, ואי אסור מדאורייתא לא מהני הא דאיכא טומאה דרבנן, ועל כרחך צ"ל דבהולך לאיבוד שרי מדאורייתא גם לטמאותה בידים, וזה ניחא אם האיסור לטמאות הוא משום שמפסידן (לשון הרמב"ם פי"ח מפסולי הקדשים אסור לטמא את הקדשים שהרי פוסלן) אבל אם האיסור לטמאות הוא מצד טומאה ולא מפני הפסדן, א"כ מה בכך דאיכא טומאה דרבנן.

מרומי שדה מסכת פסחים דף כ עמוד ב

אבל היאך נשרוף אפילו תלויה עם הטמאה שמא יבא אליהו ויטהרם. וקשה לי א"כ גרמא נמי אסור משום משמרת תרומותי. ובפי' אי' בבכורות דף ל"ד דר"י ס"ל דכיון שאין מותר בהנאה לא קרינן ביה את משמרת תרומותי, ור"א סובר שמא יבא אליהו ויטהרנו. אלמא דר"י לית ליה סברא זו. ונראה דלטמאות בידים אסור בלאו דכתיב בכל קדש לא תגע דקאי בתרומה, כדאי' ביבמות דף י"ד, משו"ה חייש שמא יבא אליהו. משא"כ גרמא אינה אלא עשה ואני נתתי את משמרת תרומותי, ובעשה לא חשו כ"כ כמו בלאו. תדע דבסנהדרין דף פ' בשור הנסקל שנתערב באחרים אסור ליהנות, ומכ"מ ס"ל לר' יהודא דכונסין אותן לכיפה ולא חיישינן לעשה דסקילה:

בית הבחירה למאירי מסכת שבת דף צא עמוד א

קצת מפרשים כתבו שהאוכלין צריכין כביצה אף לטומאת עצמן ופרשו בשמועה זו תרומה דוקא ולחייב את הזורקה על שהוא מטמאה מדכתיב משמרת תרומותי כלומר שאתה צריך לשמרה מן הטומאה וכן אומרים בכל קדש לא תגע אזהרה לרבות את התרומה שלא תטמאנה בנגיעתה ואין הפרש בין טמא שטימאה בנגיעתו בין טהור שטמאה לבית טמא והענין הוא שמאחר שצירופו מועיל לחייבו על שטמא את התרומה בידים אף לענין שבת כן:

תוספות רי"ד מסכת פסחים דף יד עמוד ב

מי דמי התם טמא וטמא הכא טהור וטהור פי' והניחא לרבינא משמע דרבא דאמר מקרא מלא דבר הכתוב ל"ש חולין ול"ש תרומה וקדשים אין טומאה עושה כיוצא בה שפיר מצי למילף מדברי ר' חנניא דמטומאה דרבנן מסקינן לטומאה דרבנן ועבדינן משלישי שני והה"נ בתרומה מסקינן מאיסור דרבנן לטומאה דרבנן א"נ לרב אדא משמי' דרבא דאמר ל"ש אלא חולין ותרומה אבל קדשים עושה כיוצא בהן שפיר מצי למילף מר' חנניא דמסקי' מטומאה קלה דאוריית' לטומאה חמורה דאוריית' עבדי' משלישי שני והה"נ מסקי בתרומה איסור' דרבנן לטומאה דרבנן דהא אין אוכל מטמא אוכל בתרומה אלא לאביי דאמר ל"ש אלא חולין אבל תרומה וקדשים אוכל מטמא אוכל איכא לאקשוי מי דמי התם טמא וטמא אבל תרומה טהור וטמא דמדאורייתא שריא ומטמאין בטומאה דאורייתא וקשיא מתני' לאביי: [מהדות"ל]

גליוני הש"ס מסכת פסחים דף טו עמוד ב

שם תוד"ה ונשרפת כ' נראה לו לדמות כו', נ"ב כאן מבוארת סברת האחרונים דאיסור דאוריתא הוא איסור חפצא ואיסור דרבנן הוא רק איסור גברא ולכן בז' דאסור מה"ת וגוף החפץ אסור דומה שפיר לפת שעיפשה דבעצמותו אינו ראוי לאכילה ומשא"כ בו' דרק מדרבנן אסור וא"כ הוא רק איסור גברא אבל החפץ איננו איסור לכן לא דמי לפת שעיפשה דבעצמותו אינו ראוי: